Oikeusministeriölle

ASIA: Lausunto koskien Edunvalvonnan ostopalveluja oikeusaputoimistoissa
(Mietintöjä ja julkaisuja 86/2010)

Sosiaali- ja terveysturvan keskusliiton (STKL) näkemyksen mukaan Edunvalvontapalveluiden tuottamistapaa arvioivan ja kehittävän työryhmän mietintö on tärkeä askel edunvalvontapalvelujen toimivuuden varmistamiseksi. Mietinnössä on huolellisesti selvitetty edunvalvontapalveluiden tuottamisen nykytilannetta ja kartoitettu mahdollisia tulevia kehityssuuntia.

Mietinnön linjaukset ja esitykset ovat Sosiaali- ja terveysturvan keskusliiton näkemyksen mukaan suurimmalta osin kannatettavia ja tarpeellisia odotettavissa olevat kehitystrendit huomioiden. Mietintö on laadittu erityisesti palvelujen toteuttamisen näkökulmasta. Mietinnön jatkotyössä STKL toivoo kiinnitettävän edellisen lisäksi erityistä huomiota myös edunvalvonnan asiakkaitten ja heidän oikeuksiensa toteutumisen näkökulmaan. STKL pitää tarpeellisena kiinnittää huomiota mietinnön jatkotyössä vielä erikseen seuraaviin näkökohtiin:

1. Työryhmän esitys pääperiaatteesta, jonka mukaan oikeusaputoimistot tuottaisivat yleensä itse edunvalvontapalvelut, on lähtökohtana oikea. Koska tämä ei ole kuitenkaan aina mahdollista, tulee korvaavia ratkaisuja etsittäessä pyrkiä rakentamaan niitä edunvalvonnan asiakkaitten tarpeet ja oikeuksien toteutuminen huomioiden. Palvelujen rakentamisen ohjaavana pääperiaatteena ei tule STKL:n näkemyksen mukaan olla tuottavuusohjelman toteuttaminen vaan asiakaskunnan tarpeet ja käytettävissä olevat resurssit huomioiden mahdollisimman tasa-arvoisen toteutustavan aikaansaaminen. Edunvalvonnan tapauksessa kyse on asiakkaan kannalta yleensä perustavaa laatua olevien oikeuksien toteutumisesta. Edunvalvontapalvelut tulee olla saavutettavissa asiakkaan kannalta tasa-arvoisesti, riittävästi, oikea-aikaisesti ja oikeudenmukaisesti. 

2. Työryhmän näkemys tilanteista, joissa edunvalvontapalvelut olisi syytä hankkia ostopalveluina, on perusteltu. Ostopalvelujen käyttäminen toteutustapana on perusteltua, mikäli sillä kyetään turvaamaan asiakkaan oikeusturvan toteutuminen ja palvelutarpeiden tyydyttäminen. Ostopalveluja tulee STKL:n arvion mukaan käyttää erityisesti niissä tilanteissa, joissa niitä käyttämällä on mahdollista turvata alueellinen saatavuus ja esteettömyyden toteutuminen. 

3. STKL kannatta myös ostopalvelujen hankkimiskäytäntöjen yhdenmukaistamista työryhmän esittämällä tavalla. Yhteisillä tarjouspyyntö- ja sopimusmalleilla kyetään turvaamaan palvelujen mahdollisimman suuri yhdenmukaisuus riippumatta palvelun käyttäjän asuinpaikasta ja asemasta. Työryhmän esittämän yhteistyömenettelyn kautta on STKL:n arvion mukaan mahdollista luoda kokeiltavaksi yhteisten toimintamallien, asiakirjojen ja käytäntöjen kokonaisuus.

4. STKL:n arvion mukaan suurimmat haasteet ostopalvelumallin toimivuuden suhteen tulevat eteen tarkasteltaessa palvelujen laadun toteutumista. Tähän olisikin syytä kiinnittää aivan erityistä huomiota. Laatunäkökulmasta palvelujen tuottamiselle tuleekin laatia yhtenäinen kriteeristö, jonka toteutumista seurataan ja arvioidaan palveluntuottajien osalta toistuvasti. 

5. Työryhmän esittämällä tavalla myös STKL pitää erittäin tärkeänä, että ostopalvelutoiminnan kehittämisen ohella jatketaan myös oikeusaputoimistojen itse tuottamien palvelun järjestelmällistä kehittämistä sekä pyritään aikaansaamaan tuottamistavasta riippumattomia edunvalvonnan laadun arvioinnissa käytettäviä kriteereitä.

6. STKL:n arvioin mukaan on myös erittäin tärkeää kyetä tarkastelemaan palvelujen ulkoistamisen kokonaisvaikutuksia niillä alueilla, joissa palveluja on ulkoistettu ostopalveluiksi. Palvelujen ulkoistamisesta saatujen kokemusta myötä on eri toimialoilla havaittu, etteivät ulkoistamistoimenpiteet aina suinkaan tuota toivottuja kokonaissäästöjä. Ostopalvelumenettelyn laajentamisessa on kyettävä kriittiseen kokonaistarkasteluun, jossa tarkastelu ulotetaan välittömistä kustannuksista myös kokonaisvaikutuksien tarkasteluun seurannaiskustannuksineen. 

Riitta Särkelä			Juha A. Pantzar
toiminnanjohtaja			kehitysjohtaja
Sosiaali- ja terveysturvan keskusliitto ry